הדס בן ארויה

הדס בן ארויה (נולדה ב-14 בינואר 1988) היא תסריטאית, במאית ושחקנית קולנוע וטלוויזיה ישראלית, זוכת פרס אופיר לשחקנית המשנה הטובה ביותר על תפקידה בסרט קצפת ודובדבנים של הבמאי גור בנטביץ'.

ביוגרפיה

נולדה וגדלה באשקלון. בת זקונים להוריה ולה שתי אחיות. אביה מהנדס ואמהּ מורה למתמטיקה ושופטת ברידג'. לסבהּ היו בתי קולנוע בדימונה והוא העסיק, בין היתר, את האחים לאון ומשה אדרי.

בן ארויה למדה בבית הספר לאמנויות באשקלון במגמת תיאטרון ופילוסופיה. בשירותה הצבאי הייתה מדריכת מרגמות.

סיימה את לימודיה בבית הספר לקולנוע וטלוויזיה ע"ש סטיב טיש באוניברסיטת תל אביב. במהלך לימודיה עבדה בחברת סטארט-אפ שהפכה סרטונים שצולמו בסמארטפון, לסרטון שאותו ניתן לשתף במדיה החברתית. בן ארויה הייתה האחראית על תחום הקולנוע ולאחר מכן מונתה גם לאחראית המוזיקה, וניהלה עובדים במספר מדינות.

ב-2013 ביימה את הסרט הקצר "סקס-דול" בכיכובם של ג'וי ריגר ועודד לאופולד. הסרט זכה בפרס הסרט הטוב ביותר בפסטיבל סצ'ואן והוקרן בפסטיבלים רבים בעולם.

ב-2016 ביימה, כתבה ושיחקה בסרט הגמר שלה "אנשים שהם לא אני". הסרט שהורחב לסרט באורך מלא, היה לסרט הסטודנטים הישראלי הראשון שהוקרן בפסטיבל לוקרנו, וזכה בפרס הסרט הטוב ביותר בפסטיבל "מר דל פלטה" בארגנטינה. מבקר הקולנוע האמריקאי, ג'ונתן רוזנבאום, בחר אותו לסרט הביכורים הטוב ביותר של 2016.

בשנת 2018 גילמה את דמותה של עדי בסרט גאולה.

בשנת 2019 זכתה בפרס אופיר לשחקנית המשנה הטובה ביותר בגין גילום דמותה של בילי בסרט קצפת ודובדבנים. באותה השנה גם השתתפה בתפקיד אורח בסדרת הטלוויזיה האחיות המוצלחות שלי.

בשנת 2021 יצא לאקרנים סרטה מישהו יאהב מישהו, והוקרן בבכורה בפסטיבל ברלין. הסרט זכה בפרס הסרט הטוב ביותר בפסטיבל הקולנוע ירושלים, ואלישבע וייל זכתה בפרס השחקנית הטובה ביותר עבור תפקידה בסרט.

בשנת 2022 החלה הפקת הסדרה ״קורדרוי״ שכתבה ומביימת בן ארויה, ועלתה לשידור בחודש מרץ 2023 ב-HOT. הסדרה עוסקת בהשפעה של תנועת metoo# על עולם מערכות היחסים ולוהקו אליה צחי הלוי, יפתח קליין,  אדם גבאי, אריק ברמן, דר זוזובסקי, ניבר מדר ודני רופ.

קישורים חיצוניים

הערות שוליים 

שחקניות קולנוע וטלוויזיה ישראליות
במאיות ישראליות
תסריטאיות ישראליות
מפיקות קולנוע ישראליות
זוכות פרס אופיר: שחקנית המשנה הטובה
שחקניות ישראליות
בוגרי החוג לקולנוע וטלוויזיה באוניברסיטת תל אביב
אשקלון: אישים
שחקני קולנוע וטלוויזיה ישראלים
במאים ישראלים
תסריטאים ישראלים
מפיקי קולנוע ישראלים
זוכי פרס אופיר: שחקן המשנה הטוב
בוגרות החוג לקולנוע וטלוויזיה באוניברסיטת תל אביב
ישראליות שנולדו ב-1988
ישראלים שנולדו ב-1988